কলকাতা: খারাপ আবহাওয়া এবং ঝোড়ো বাতাসের কারণে বিলম্ব হচ্ছে বিমান চলাচলে, কলকাতা আন্তর্জাতিক বিমান বন্দর থেকে ঘুরিয়ে দেওয়া হচ্ছে কলকাতাগামী বিমানও। এয়ারপোর্ট কর্তৃপক্ষ জানিয়েছে, প্রতিকূল আবহাওয়ার কারণেই দমদম বিমান বন্দর থেকে বিমান উড়ানে বিলম্ব হচ্ছে। যার ফলে ঘোষিত সময়সূচী মেনে বিমান উড়ছে না। এখনও পর্যন্ত বাতিল হয়েছে ইন্ডিগো'র ২টি বিমান। এমনকি অবতরণের ক্ষেত্রেও রুট বদল করে কলকাতার বদলে বিমানের টেক অফ করানো হচ্ছে রাঁচি, ভুবনেশ্বর, আগরতলা এবং বাগডোগরা বিমান বন্দরে।   এয়ারপোর্ট কর্তৃপক্ষের খবর অনুযায়ী নেতাজি সুভাষ চন্দ্র বসু আন্তর্জাতিক বিমানবন্দরে অবতরণের জন্য আকাশে একই সঙ্গে ঘুরপাক খাচ্ছিল ১৬টি বিমান। কোনও রকম দুর্ঘটনা যেন না ঘটে, সেজন্যই একের পর এক ঘুড়িয়ে দেওয়া হয়েছে একাধিক সংস্থার বিমান। ভারী বর্ষণে কোনও সমস্যা না হলেও খারাপ আবহাওয়া এবং ঝোড়ো বাতাসের কারণে বেশ কয়েক ঘণ্টা উড়ান চলাচলে বিলম্ব হতে পারে বলে সূত্রের খবর।